**P r e d k l a d a c i a  s p r á v a**

Ministerstvo pôdohospodárstva a rozvoja vidieka Slovenskej republiky predkladá Správu o lesnom hospodárstve v Slovenskej republike za rok 2018, ktorá bola vypracovaná na základe § 5 ods. 3 písm. d) zákona č. 280/2017 Z. z. o  poskytovaní podpory a  dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov.

Správa o lesnom hospodárstve v  Slovenskej republike za rok 2018 obsahuje informácie o aktuálnom stave lesov a ich obhospodarovaní k 31.12.2018.

Cieľom správy je poskytnúť odbornej a  laickej verejnosti objektívny obraz o výsledkoch hospodárenia v lesoch. Správa analyzuje stav a vývoj lesného hospodárstva z  hľadiska sociálnych, environmentálnych a  ekonomických aspektov rozvoja spoločnosti. V závere správy sú navrhnuté opatrenia na zvýšenie efektívnosti manažmentu a ochrany lesov a  opatrenia s  potenciálom podpory rozvoja lesného hospodárstva v  prepojení na drevospracujúci priemysel.

Pri vypracovaní materiálu sa vychádzalo zo súhrnných informácií o stave lesov, lesnej hospodárskej evidencie,  výsledkov hospodárenia organizácií pôsobiacich v lesníckom sektore, štatistických zisťovaní Štatistického úradu SR a rezortných štatistických zisťovaní za rok 2018.

Predkladaná správa má informatívny, analytický a  hodnotiaci charakter a nebude mať vplyv na rozpočet verejnej správy, na manželstvo, rodičovstvo a rodinu, na podnikateľské prostredie, nebude mať ani sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.

Predkladaná správa je v súlade s Ústavou Slovenskej republiky, ústavnými zákonmi, nálezmi ústavného súdu SR, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Materiál bol predmetom medzirezortného pripomienkového konania a opodstatnené pripomienky boli do materiálu zapracované. Na rokovanie Hospodárskej a sociálnej rady Slovenskej republiky a na rokovanie vlády Slovenskej republiky sa materiál predkladá bez rozporov. Po schválení vládou Slovenskej republiky bude správa predložená do Výboru Národnej rady Slovenskej republiky pre pôdohospodárstvo a životné prostredie.